SK
C 493/50
Úradný vestník Európskej únie
27.12.2022
Utorok 7. júna 2022
H. keďže fyzické oddelenie ostrovov od pevniny a ich odľahlosť vytvárajú ďalšie obmedzenia, a to aj pokiaľ ide o trh práce, udržateľné dopravné spojenia a mobilitu, dovoz surovín a spotrebného tovaru, prístup výrobkov z ostrovov na susedné vonkajšie trhy, vzdelávanie, zdravotnú starostlivosť, hospodárske činnosti, prístup k vode a sanitácii, zásobovanie energiou, ako aj zariadenia na nakladanie s odpadmi; keďže toto geografické oddelenie výrazne komplikuje zelený prechod takýchto území na klimaticky neutrálne hospodárstvo;
I.
keďže rovnosť v prístupe ku kvalitným a inkluzívnym opatreniam nadobúdania zručností, zvyšovania ich úrovne a rekvalifikácie, ako aj k informáciám o zdrojoch zručností a ich potrebe, poradenstvu, vzdelávaniu a odbornej príprave pre všetkých ľudí vrátane ľudí žijúcich v riedko osídlených a vysídlených vidieckych a odľahlých oblastiach a na ostrovoch je kľúčová pre udržateľnú konkurencieschopnosť, sociálnu spravodlivosť a odolnosť;
J.
keďže v súlade s článkom 349 ZFEÚ musí EÚ pre najvzdialenejšie regióny, z veľkej väčšiny ostrovy, prijať osobitné opatrenia zamerané najmä na stanovenie podmienok uplatňovania spoločných politík EÚ v týchto regiónoch v oblastiach, ako sú colná a obchodná politika, fiškálna politika, slobodné pásma, poľnohospodárska a rybárska politika, podmienky dodávky surovín a základného spotrebného tovaru, štátna pomoc a podmienky prístupu k štrukturálnym fondom a horizontálnym programom Únie; keďže osobitné opatrenia vo všetkých týchto oblastiach prispievajú k posilneniu hospodárskej, sociálnej a teritoriálnej súdržnosti v EÚ;
K. keďže počas pandémie ochorenia COVID-19 sezónni a vyslaní pracovníci často nemali k dispozícii základnú zdravotnú starostlivosť, dôstojné ubytovanie, osobné ochranné prostriedky a primerané informácie; keďže často mali len nedostatočný alebo vôbec žiadny prístup k systémom sociálnej ochrany v hostiteľských členských štátoch vrátane nemocenských miezd a systémov krátkodobej nezamestnanosti; keďže mobilita pracovníkov je vo veľkej miere závislá od dostupných dopravných prostriedkov a osobitne postihnutí sú pracovníci z ostrovov a najvzdialenejších regiónov Únie;
L. keďže dlhodobé sociálne, hospodárske, environmentálne a kultúrne dôsledky krízy spôsobenej ochorením COVID-19 na ostrovných územiach Únie sú obzvlášť znepokojujúce a keďže obnova Európy musí zahŕňať aj ostrovy a nesmú pri nej vznikať nové regionálne rozdiely; keďže kríza spôsobená ochorením COVID-19 dokázala, že ostrovné hospodárstva sú voči takýmto udalostiam veľmi zraniteľné;
M. keďže často vysokú mieru nezamestnanosti na ostrovoch, ktorá má sklon byť vyššia ako vo vnútrozemí, vážne zhoršila kríza spôsobená ochorením COVID-19, pričom zasiahla najmä mladých ľudí;
N. keďže ostrovy a najvzdialenejšie regióny sú v prvej línii zmeny klímy, sú postihnuté stúpajúcou hladinou morí a pobrežnou eróziou, otepľovaním a acidifikáciou morí a oceánov, ako aj zvýšenou frekvenciou a rozsahom prírodných katastrof, ako sú cyklóny, sopečné erupcie, lesné požiare a búrky, záplavy, suchá a problémy s dezertifikáciou, ktoré môžu mať negatívny vplyv na poľnohospodárstvo a zásobovanie potravinami a môžu spôsobiť viaceré formy hospodárskych, sociálnych a environmentálnych škôd; keďže môžu byť vynikajúcimi laboratóriami pre rôzne procesy zelenej transformácie a mnohé sa snažia dosiahnuť energetickú sebestačnosť prostredníctvom energie z obnoviteľných zdrojov;
O. keďže ostrovy majú mnohé výhody, ktoré treba lepšie rozvíjať;
P. keďže ostrovy sú výnimočne bohaté na biodiverzitu a ostrovné ekosystémy; keďže ostrovné ekosystémy obzvlášť ohrozuje zmena klímy a keďže je potrebné chrániť ich;
Q. keďže na mnohých ostrovoch vnútrozemské oblasti zaostávajú za pobrežnými regiónmi, pokiaľ ide o hospodársky rozvoj a prístupnosť služieb;